Kandidatët demokratë në debatin e parë të zgjedhjeve presidenciale të 2020-ës
Beteja për zgjedhjen e kandidatit presidencial të Partisë Demokrate filloi me debatin e parë të dhjetë pretendentëve që u përqendruan në kritikat ndaj presidentit Donald Trump.
Dhjetë kandidatë presidencialë demokratë që kërkojnë të mposhtin Presidentin Donald Trump vitin e ardhshëm patën provën e tyre të parë të madhe në ciklin e fushatës zgjedhore të 2020-ës. Në një debat televiziv të mbajtur në Majami të Floridas, kandidatët vunë shpesh në shënjestër presidentin Trump dhe herë pas here njëri-tjetrin. Dhjetë kandidatë të tjerë që synojnë të marrin emërimin e partisë demokrate do të kenë shansin e tyre të debatit të enjten në mbrëmje. Korrespondenti i Zërit të Amerikës Jim Malone njofton nga Uashingtoni. Në Majami, dhjetë demokratë konkurruan për të fituar të drejtën për të sfiduar Presidentin Trump vitin e ardhshëm, në një debat televiziv në nivel kombëtar të organizuar nga kanali NBC. Senatorja e Masaçusesit, Elizabeth Warren, e cila është ngritur në sondazhet e fundit, u përqëndrua tek hendeku ekonomik në Shtetet e Bashkuara. Kryebashkiaku i Nju Jorkut Bill de Blasio e drejtoi thirrjen e tij tek votuesit e shtresës punëtore. Por ligjvënësi i Ohajos, Tim Ryan tha se demokratët janë të shkëputur nga realiteti. Senatori i Nju Xhersit Cory Booker argumentoi se ai ishte kandidati më i mirë për të mposhtur Presidentin Trump vitin e ardhshëm. Imigracioni ishte një pikë e nxehtë në debat. Ish-sekretari i kabinetit, Julian Castro, hodhi poshtë politikat e administratës Trump, pas mbytjes së një babai dhe të bijës së tij nga El Salvadori dhe fotoja e tyre tronditëse që kanë tërhequr vëmendje ndërkombëtare. Ish-kongresmeni i Teksasit Beto O'Rourke gjithashtu e dënoi ngjarjen. Kandidatët gjithashtu u pyetën për tensionet e fundit me Iranin. Senatorja e Minesotës Amy Klobuchar tha se ishte e shqetësuar që Presidenti Trump po e shtynte vendin më pranë luftës. Ka pasur gjithashtu debate lidhur me faktin nëse Shtetet e Bashkuara duhet të qëndrojnë në Afganistan. “Po”, u përgjigj ligjvënësi i Ohajos Tim Ryan. Por ligjvënësja e Havajit Tulsi Gabbard tha se ka ardhur koha që Shtetet e Bashkuara të largohen. Në debatin e së mërkurës morën pjesë edhe ish-ligjvënësi i Merilendit John Delaney dhe Guvernatori i Uashingtonit Jay Inslee. Të enjten në mbrëmje, dhjetë pretendentë të tjerë demokratë do të kenë shansin e tyre të parë për të debatuar. Aty përfshihet senatori i Vermontit Bernie Sanders, kryebashkiaku i South Bend-it, Pete Buttigieg, senatorja e Kalifornisë Kamala Harris dhe kryesuesi i tanishëm i garës, ish-nënpresidenti Joe Biden.